Els tenistes del futur disputen el Torneig Orysol a Gandia
29 juliol 2024

## Els tenistes del futur disputen el Torneig Orysol a Gandia29 juliol 2024Última actualització: 29 juliol 2024

![](../gestion/img/375323c4a7c1e91adb6e9e96b5586063dab35a111f9e4ffe7037fc246e9f727e.jpeg)  
  

L'**alcalde de Gandia, José Manuel Prieto**, acompanyat de l'**edil delegat d'Esports, Jesús Naveiro**; **Francisco Vicent, president de la Federació de Tenis de la Comunitat Valenciana**; i els **presidents dels Clubs de Tenis de Gandia i Dénia, José Luis Bermejo i Elsa Boreshore**, respectivament, han presentat aquest matí a les instal·lacions del club gandià la **45a edició del Circuit Orysol de Tenis**.  
  
Es tracta del torneig de tenis més antic de tot Europa que forma part del circuit ITF (Federació Internacional de Tenis). Se celebra **entre el 15 i el 21 de juliol a les pistes de terra batuda del Club gandià i reparteix 25.000 dòlars entre els guanyadors de les diferents categories individuals i per parelles**. Aquesta quantitat fa que fins a 300 jugadors de major nivell es desplacen fins a la nostra ciutat per participar en la competició.  
  
El torneig atrau jugadors tant nacionals com internacionals procedents de **més de 20 països** que busquen sumar punts per al rànquing mundial i guanyar premis en metàl·lic. És una oportunitat perquè els tenistes emergents i aquells que busquen millorar la seua posició al rànquing competisquen en un entorn professional.

  
Entre els participants n'hi ha diversos que es troben **entre els 500 primers llocs del rànquing mundial de l'ATP**, per la qual cosa és una oportunitat excel·lent per veure les estrelles del futur. David Ferrer, Rafa Nadal, Carlos Alcaraz, Juan Carlos Ferrero, entre molts altres, han estat jugadors que han passat pel torneig a les seues diferents seus.  
  
_"Per a Gandia l'Orysol suposa una fita molt important perquè ens posiciona al mapa del tenis internacional de primer nivell a l'hora d'organitzar esdeveniments esportius, ens prestigia com a ciutat esportiva i saludable, alhora que aconseguim que centenars de persones ens visiten. No només esportistes sinó els amants del tenis que veuen en aquest torneig una excusa per a les seues vacances, reafirmant així els bons resultats que ens està donant l'aposta pel binomi turisme esport_", ha declarat la primera autoritat municipal.  
  
_"La platja està en perfecte estat de revista i ara el que fem és afegir un component esportiu gràcies a l'aposta per aquest torneig per part del Club de Tenis Gandia"_, ha finalitzat Prieto.  
  
El president de la Federació ha destacat que des de l'entitat s'organitzen tornejos al llarg de 276 dies l'any. _"La gent pernocta a tota la nostra Comunitat amb aquest tipus d'esdeveniments internacionals, però estem ací a la presentació del torneig Orysol del Club de Tenis de Gandia, Dénia i Xàtiva, que són els pioners quant a tornejos internacionals a la Comunitat Valenciana"_.  
  
Per la seua banda, Bermejo ha explicat que _"l'actuació a les instal·lacions del Club està en línia amb la inversió que ha fet l'Ajuntament per a la imatge de Gandia amb el PAI i la millora de la carretera"_. _"Ja podem mostrar-li a tota Gandia, a tot Espanya i a tota Europa quina classe de club és el Club de Tenis de Gandia (CTG), un club amb molts anys de solera i tradició que ara recupera unes instal·lacions d'un club gran com som"_.

  
El president del Club ha destacat també la importància que el CTG té a l'hora de desestacionalitzar, ja que organitza tornejos durant la temporada baixa que atrauen centenars de persones a la nostra ciutat.  
  
Boreshore ha incidit que _"tant els socis com els turistes que venen de fora estem encantats per albergar aquest torneig. Hi ha turistes que venen a la platja, però també aprofiten per a anar al tenis i altres que ens visiten només per veure bons partits"_, i ha mostrat la seua satisfacció pel resultat de les obres realitzades al club gandià.  
  
Per finalitzar, Naveiro ha informat que a partir de dissabte es produirà la signatura dels inscrits, i dimarts començarà la fase classificatòria per arribar a divendres i dissabte, on es jugaran els quarts de final al matí, les semifinals a la vesprada i la gran final el diumenge a les 18 hores.

  
  
**Visita a les noves instal·lacions del Club**

  
Una vegada finalitzada la presentació del torneig, Prieto i els responsables del Club i la Federació han visitat els treballs que s'estan realitzant al club per tal de millorar les instal·lacions. D'aquesta manera, el club ha emprés un ambiciós procés de millora per continuar sent una de les entitats referents a la Comunitat. _"Per nosaltres és un orgull com a ciutat tindre un club que és referència nacional i que continua treballant per portar el nom de Gandia a tot arreu"_, ha declarat l'alcalde de Gandia després de visitar les instal·lacions, al mateix temps que ha felicitat el president i la seua Junta Directiva per la important aposta transformadora realitzada.  
  
L'actuació s'ha dut a terme una actuació amb un pressupost d'1,5 milions d'euros que ha millorat l'accessibilitat del Club per adaptar-lo a la nova normativa, i ha emprés diverses actuacions com la instal·lació d'un gimnàs a l'aire lliure, el canvi de tota la maquinària del gimnàs interior, reforçament dels fonaments de l'edifici principal i renovació integral dels vestidors.  
  
El club compta actualment amb uns 500 comptes socials entre individuals i familiars, per la qual cosa, amb més de 1.000 socis, és un dels més nombrosos de la ciutat.